2010/0101 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning med henblik på vedtagelse af Europa-Parlamentets og Rådets afgørelse om en EU-garanti til Den Europæiske Investeringsbank mod tab i forbindelse med lån til og garantier for projekter uden for Den Europæiske Union og om ophævelse af afgørelse nr. 633/2009/EF

1. Sagsforløb

Forslag fremsendt til Europa-Parlamentet og Rådet (dok. KOM(2010) 174 endelig – 2010/101 COD): || 21. april 2010

Udtalelse afgivet af Det Europæiske Økonomiske og Sociale Udvalg: || Ikke relevant

Udtalelse afgivet under Europa-Parlamentets førstebehandling: || 17. februar 2011

Ændret forslag fremsendt: || Ikke relevant

Rådets holdning vedtaget: || 20. september 2011

2. Formålet med Kommissionens forslag

Med Europa-Parlamentets og Rådets afgørelse nr. 633/2009/EC af 13. juli 2009 ydes der EU-garanti til Den Europæiske Investeringsbank (EIB) mod tab i forbindelse med lån til og garantier for projekter uden for EU for at fremme EIB's bidrag til opfyldelsen af EU's politiske målsætninger gennem finansiering af projekter.

Det forslag, som Kommissionen har forelagt, tager sigte på at ændre afgørelse 633/2009/EF efter en midtvejsevaluering af anvendelsen af EIB's eksterne mandat som fastlagt ved afgørelse 633/2009/EF.

3. Bemærkninger til Rådets holdning

3.1 Generelle bemærkninger til Rådets førstebehandlingsholdning

Kommissionen kan fuldt ud støtte Rådets holdning, der er resultatet af konstruktive forhandlinger mellem de tre institutioner. Den er i overensstemmelse med de væsentligste mål og den grundlæggende tilgang i Kommissionens oprindelige forslag.

3.2 Enighed på tidspunktet for Rådets holdning

Rådets holdning er resultatet af intensive interinstitutionelle forhandlinger, som fulgte efter Europa-Parlamentets vedtagelse den 17. februar 2011 af sin førstehandlingsholdning.

Efter trepartsforhandlingerne sendte formanden for Europa-Parlamentets Budgetudvalg, Alain Lamoussoure, den 27. juni 2011 et brev til det ungarske formandskab, hvori han bekræftede, at hvis Rådet som førstebehandlingsholdning vedtager den tekst, ØKOFIN har godkendt (med forbehold af jurist-lingvisternes kontrol), vil han anbefale Budgetudvalget og dernæst det samlede Parlament på plenarmødet, at Rådets holdning accepteres uden ændringer ved Parlamentets andenbehandling. Den 18. juli 2011 nåede Rådet (almindelige anliggender) til politisk enighed på dette grundlag.

De hovedpunkter, der blev forhandlet om, og som de tre institutioner nåede til enighed om, er følgende:

a) Størrelsen af de regionale beløbslofter:

– Forhøjelse på 1 mia. EUR af beløbsloftet for den sydlige naboregion. En forhøjelse på 4 % af alle andre regionale eller subregionale lofter under det generelle mandat; den samlede forhøjelse vil udgøre ca. 1,7 mia. EUR (oven i de 2 mia. EUR til klimaforandringsmandatet).

– Ovennævnte forhøjelser vil blive markeret som værende af midlertidig karakter og med lempelige vilkår (forhøjelser dedikeret til lande, der gennemfører politiske reformer som vurderet af Kommissionen med deltagelse af EEAS).

– Med hensyn til fleksibilitet kan EIB's styrende organer beslutte at omfordele et beløb på op til 10 % af de regionale lofter under det generelle mandat inden for og mellem regioner (det plejede kun at være mellem regioner).

b) Udviklingsaspekter:

En række ændringer, som blev foretaget på anmodning af Europa-Parlamentet, sætter fokus på behovet for, at EIB foretager en bedre rapportering om og vurdering af de udviklingsmæssige, sociale, miljømæssige og menneskeretlige konsekvenser af sine aktiviteter (f.eks. ved at udvikle performansindikatorer og omhyggeligt overvåge disse aspekter gennem hele et projekts livscyklus).

Teksten er blevet præciseret yderligere for at afspejle, at EIB's støtte til bekæmpelse af fattigdom og opfyldelse af milleniumudviklingsmålene hovedsagelig vil være indirekte ved fremme af inklusiv vækst og bæredygtig økonomisk og social udvikling gennem finansiering af transaktioner i overensstemmelse med de generelle målsætninger, der er anført i afgørelsen.

c) Berettigede lande:

Efter den seneste politiske udvikling vil Belarus ikke blive erklæret berettiget (men det vil fortsat være "potentielt" berettiget).

Kommissionen vil få beføjelse til at aktivere mandatet for potentielt berettiget land eller også til at deaktivere/suspendere det gennem delegerede retsakter (under den tidligere afgørelse ville dette have krævet en almindelig lovgivningsprocedure). Dette vil give Kommissionen mulighed for hurtigere at aktivere/suspendere mandatet i visse lande, hvis de politiske omstændigheder ændrer sig.

Ud fra et teknisk synspunkt er der opstillet to lister i bilagene til afgørelsen: listen over alle potentielt berettigede regioner og lande og listen over faktisk berettigede regioner og lande (den anden liste omfatter kun lande fra den første). Kommissionen vil få beføjelse til at ændre den anden liste ved delegerede retsakter.

d) EU-platform for samarbejde og udvikling:

Det er blevet aftalt, at Kommissionen skal nedsætte en ekspertgruppe med det formål at undersøge begrebet EU-platform for samarbejde og udvikling. Ekspertgruppen vil bestå af repræsentanter for Kommissionen, EEAS, medlemsstaterne og EIB. Andre finansielle institutioner vil blive hørt, men vil ikke være permanente medlemmer af ekspertgruppen.

e) Regionalpolitiske rammer:

Betragtning 15), 16), 17), 18), 19) og 20) i Kommissionens forslag er flyttet til et nyt bilag IV "Regionalpolitiske rammer" efter at være blevet omformuleret.

4. Konklusion

Kommissionen støtter fuldt ud resultaterne af de interinstitutionelle forhandlinger og kan derfor acceptere Rådets førstebehandlingsholdning.